Yoko Alender

Yoko Alender (sündinud 13. juunil 1979 Tallinnas) on Eesti arhitekt, riigiametnik ja poliitik, XIII ja XIV Riigikogu liige.

Yoko Alender õppis 1986–1989 Tallinna 7. keskkoolis, 1989–1995 Stockholmi Eesti Koolis, 1995–1999 Södra Latini Gümnaasiumis. 1999–2010 õppis ta Eesti Kunstiakadeemias arhitektuuri- ja linnaplaneerimise osakonnas ja lõpetas arhitektuurimagistrina.

Aastatel 2001–2004 oli ta produktsioonifirma Kultorg OÜ asutaja- ja juhatuse liige; aastatel 2005–2006 arhitektuuri- ja produktsioonifirma ZiZi & YoYo OÜ asutaja- ja juhatuse liige, arhitekt-projektijuht; aastatel 2006–2007 Urbanmark OÜ arhitekt-projektijuht.

Aastatel 2008–2012 töötas ta Tallinna Kultuuriväärtuste Ametis muinsuskaitse ja miljööalade osakonna peaspetsialist. Aastatel 2012–2014 oli ta kultuuriministeeriumi arhitektuuri- ja disaininõunik.

Alates 2012. aastast on ta Yoko Oma OÜ juhatuse liige.

Ta on olnud ka AS Riigi Kinnisvara  ja Eesti Rahvusraamatukogu nõukogu liige.

Poliitiline tegevus
Yoko Alender astus 19. detsembril 2013 Isamaa ja Res Publica Liidu liikmeks. 31. oktoobril 2014 teatas ta ühinemisest Eesti Reformierakonnaga. Ta on ka Reformierakonna juhatuse liige.

Aastatel 2013–2015 ja 2017–2018 oli ta Tallinna linnavolikogu liige. Isamaa ja Res Publica Liidu liikmena oli ta ka Tallinna linnavolikogu fraktsiooni aseesimees, Põhja-Tallinna osakonna juhatuse liige, Põhja-Tallinna linnaosa halduskogu liige ja Tallinna piirkonna juhatuse liige.

2015. aasta Riigikogu valimistel kandideeris ta valimisringkonnas nr 4 Eesti Reformierakonna nimekirjas. Ta kogus 2715 häält, osutus valituks ja oli XIII Riigikogu liige. 2019. aastal oli ta ka Riigikogu kultuurikomisjoni aseesimees.

2019. aasta Riigikogu valimistel kandideeris ta valimisringkonnas nr 5, kogus 997 häält ja osutus valituks. Aastatel 2019–2021 oli ta Riigikogu keskkonnakomisjoni aseesimees, alates 2021. aastast on ta selle esimees.

2014. aasta Euroopa Parlamendi valimistel Eestis sai Yoko Alender 1633 häält ja 2019. aasta Euroopa Parlamendi valimistel Eestis 1739 häält.

Muu tegevus 
Yoko Alender on olnud ürituste ja loominguliste projektide korraldaja, projektijuht ja pressiesindaja.

Ta on andnud välja Urmas Alenderi kogutud teosed (CD-plaadid, luulekogu ja DVD), korraldanud 2000. aastal Urmas Alenderi juubelikontserdid. Olnud teiste seas raamatu „Roostevaba raamat. Ruja” (1999) üks autoritest ja raamatu „Sõna saab Urmas Alender” (2020) koostaja. Ta on kirjastanud ka Jan Gehli raamatu „Linnad inimestele” (2015 ja 2017).

Ta on 2001. aastal asutatud Eesti Budismi Instituudi üks asutaja ja juhatuse liige. Tegeleb ka budismi, jooga, mindfulnessi ja isikliku arengu teemadega ja viib läbi koolitusi.

2015. aastal läbis ta kõrgemad riigikaitsekursused.

Isiklikku
Ta on Urmas Alenderi tütar. Koos isaga on ta olnud kaastegev ansambli Vanemõde salvestatud laulus "Minu lapsepõlve kangelane" (kaver Soome ansambli Miljoonasade laulust "Lapsuuden sankarille") nii sõnade autori kui ka lauljana. Tema abikaasa on Priit Juurmann ehk DJ P. Julm. Yoko lapsed on Kaarel Bo, Herta Ing, Uma Chantal ja Dag Ferdinand.

Viited

Välislingid

Tutvustus Riigikogu veebilehel
Koduleht

Eesti arhitektid
Isamaa ja Res Publica Liidu poliitikud
Eesti Reformierakonna poliitikud
XIII Riigikogu liikmed
XIV Riigikogu liikmed
Eesti Kunstiakadeemia vilistlased
Sündinud 1979